Informácia o výsledkoch analýzy funkcie policajného špecialistu pre prácu s rómskymi komunitami

	Zo základných téz koncepcie politiky vlády Slovenskej republiky v integrácii rómskych komunít, vyplynul zámer zriadiť funkciu policajného špecialistu pre prácu s rómskymi komunitami. Možno konštatovať, že sa jedná o veľmi významný krok pri zlepšovaní komunikácie medzi políciou a Rómmi. Otázka úspešnosti realizácie tejto úlohy však bude závisieť predovšetkým od miery akceptácie požiadaviek a predstáv Rómov, od kvality a správnosti výberu príslušných špecialistov, ich vyškolenia a od vytvorenia pracovných a materiálno-technických podmienok pre ich pôsobenie a stabilizáciu.
Predpokladom možnej úspešnosti fungovania  inštitútu policajného špecialistu pre prácu s rómskymi komunitami v praxi je aspoň čiastočná akceptácia, resp. súhlas rómskej komunity s takouto funkciou v polícii. Možno predpokladať, aj na základe doposiaľ realizovaných stratégií a postupov, že bez akceptácie rómskou komunitou by bola rola policajných špecialistov výrazne sťažená, resp. úplne znemožnená.		
Z uvedených dôvodov bola vykonaná „Analýza funkcie policajného špecialistu pre prácu s rómskymi komunitami“ potrebná na vytvorenie profilu policajného špecialistu pre prácu s rómskymi komunitami. Zámerom vykonanej analýzy bolo predovšetkým zmapovať súčasný pohľad Rómov na prácu policajtov a naznačiť predstavy Rómov o funkcii policajného špecialistu pre prácu s rómskymi komunitami.
Sumarizáciou poznatkov získaných vykonanou analýzou bolo možné vytvoriť profil policajného špecialistu pre prácu s rómskou komunitou. Samotný profil naznačuje tie oblasti policajných činností, na ktoré sa bude pri tvorbe funkcie policajného špecialistu pre rómske komunity potrebné zamerať a ktoré sú akceptovateľné aj pre rómsku komunitu. Akceptáciou prijateľných požiadaviek je možné očakávať konsenzus medzi políciou a rómskou komunitou tak, aby pôsobenie špecialistu v komunite bolo úspešné.
Zriaďovanie funkcií policajných špecialistov pre prácu s rómskymi komunitami bude náročnou dlhodobou, úlohou z hľadiska organizačného, personálneho, ale aj materiálno-technického a finančného zabezpečenia. Bude sa realizovať na základe "Projekt policajných špecialistov pre prácu s rómskymi komunitami“.
Vypracovanie projektu a jeho realizácia prebehne v troch fázach. V prvej fáze (do 31.8.2004) sa interným aktom riadenia ministra vnútra zriadi pracovná skupina na vypracovanie projektu. V rámci počiatočných prác sa za účelom získania uceleného obrazu o funkcii policajného špecialistu pre prácu s rómskymi komunitami vypracuje dotazník pre policajtov, ktorí často dochádzajú do styku s rómskymi komunitami v obvode svojho služobného pôsobenia. Výsledky tohto prieskumu sa využijú v ďalšom procese tvorby projektu. Pri tvorbe projektu bude potrebné tiež preskúmať možnosti financovania niektorých aktivít projektu zo štrukturálnych európskych fondov.
Dôležitou časťou projektu bude vypracovanie inštitucionálnych predpokladov (popisy pracovných náplní, platové náležitosti, jazykové, odborné a osobnostné predpoklady). Súčasťou projektu bude aj štruktúra vzdelávania policajných špecialistov pre prácu s rómskymi komunitami. V závere prvej fázy sa počíta s vytvorením funkcie policajného špecialistu pre prácu s rómskymi komunitami v tabuľkách zloženia a počtov príslušných útvarov Policajného zboru (v rámci skúšobnej modelovej prevádzky sa použije 20 tabuľkových miest z vlastných stavov Policajného zboru).
V druhej fáze (do 1.3.2006) sa uskutoční výber okresných riaditeľstiev Policajného zboru, v služobnom obvode ktorých bude zavedená skúšobná modelová prevádzka činnosti policajných špecialistov. Následne bude z týchto uskutočnený výber na miesta policajných špecialistov pre prácu s rómskymi komunitami a ich vyškolenie. Po ich vyškolení bude možné zahájiť modelovú skúšobnú prevádzku činnosti policajných špecialistov vo vybraných rómskych komunitách.
V závere druhej fázy bude vyhodnotená modelová skúšobná prevádzka a následne bude modifikovaný existujúci projekt policajných špecialistov pre prácu s rómskymi komunitami na rutinnú prevádzku.
V tretej fáze, po zistení záujmu a potrieb jednotlivých krajských riaditeľstiev Policajného zboru sa vypracuje požiadavka na príslušný počet tabuľkových miest policajných špecialistov pre prácu s rómskymi komunitami do rezortného rozpočtu na rok 2007. Následne sa vykoná výber na miesta policajných špecialistov pre prácu s rómskymi komunitami na okresných riaditeľstvách Policajného zboru, v služobnom obvode ktorých bude potrebné rutinné zavedenie činnosti policajných špecialistov pre prácu s rómskymi komunitami. Títo po vyškolení budú plniť úlohy vyplývajúce z funkcie policajných špecialistov pre prácu s rómskymi komunitami v rámci rutinných činností na príslušných útvaroch.

Pri tvorbe a realizácii tohto projektu nie je reálne, aby všetky tieto úlohy v plnej miere a v požadovanej kvalite zabezpečil len samotný rezort vnútra, resp. Policajný zbor. Z uvedeného dôvodu sa predpokladá, že na tvorbu projektu sa prizvú ďalšie subjekty:
•	sekcia ľudských práv, menšín a regionálneho rozvoja úradu vlády Slovenskej republiky,
•	sekretariát splnomocnenkyne vlády Slovenskej republiky pre rómske komunity,
•	mimovládne organizácie zaoberajúce sa rómskou problematikou (napr. občianske združenie Občan a demokracia, Slovenský helsinský výbor, Nadácia Inforoma ai.). 

Na základe vyššie uvedeného je reálny predpoklad, že zámer vlády Slovenskej republiky zriadiť funkciu policajných špecialistov pre prácu s rómskymi komunitami je Ministerstvo vnútra Slovenskej republiky schopné  realizovať v časovom horizonte do 31.decembra 2007.